CELEX: E2012C0264
Language: sk
Date: 2012-07-05 00:00:00
Title: Rozhodnutie Dozorného úradu EZVO č. 264/12/COL z  5. júla 2012 o statuse Nórska v súvislosti s infekčnou hematopoetickou nekrózou a vírusovou hemoragickou septikémiou a zrušení rozhodnutia Dozorného orgánu EZVO č. 302/08/COL

8.11.2012   
            
            
               SK
            
            
               Úradný vestník Európskej únie
            
            
               C 340/2
            
         ROZHODNUTIE DOZORNÉHO ÚRADU EZVO
   č. 264/12/COL
   z 5. júla 2012
   o statuse Nórska v súvislosti s infekčnou hematopoetickou nekrózou a vírusovou hemoragickou septikémiou a zrušení rozhodnutia Dozorného orgánu EZVO č. 302/08/COL (1)
   
   2012/C 340/02
   DOZORNÝ ÚRAD EZVO,
   so zreteľom na akt uvedený v kapitole I časti 3.1 bode 8a prílohy I k Dohode o EHP,
   smernica Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (2) v znení korigenda, zmien a doplnení,
   so zreteľom na akt uvedený v kapitole I časti 4.2 bode 89 prílohy I k Dohode o EHP,
   rozhodnutie Komisie 2009/177/ES z 31. októbra 2008, ktorým sa vykonáva smernica Rady 2006/88/ES, pokiaľ ide o programy dohľadu a eradikácie a o štatút členských štátov, zón a priestorov bez výskytu chorôb (3), v znení zmien a doplnení,
   so zreteľom na rozhodnutie kolégia č. 259/12/COL o splnomocnení člena kolégia na prijatie tohto rozhodnutia,
   keďže:
   Nórsko listom z 3. mája 1994 predložilo Dozornému úradu EZVO (ďalej len „Dozorný úrad“) príslušné dôkazy na to, aby jeho územiu bol, pokiaľ ide o infekčnú hematopoetickú nekrózu (IHN) a vírusovú hemoragickú septikémiu (VHS), udelený štatút schválenej oblasti, a aj vnútroštátne predpisy na zabezpečenie súladu s podmienkami, ktoré sa musia dodržiavať, aby si územie udržalo štatút schválenej oblasti.
   Rozhodnutím Dozorného úradu č. 71/94/COL z 27. júna 1994, naposledy zmeneným a doplneným rozhodnutím č. 244/02/COL z 11. decembra 2002, sa stanovilo, že časti Nórska uvedené v prílohe k tomuto rozhodnutiu sa v súvislosti s IHN a VHS uznávajú za schválenú kontinentálnu oblasť a schválenú pobrežnú oblasť pre ryby.
   Dňa 26. novembra 2007 bolo v Nórsku v okrese Møre og Romsdal potvrdené ohnisko VHS. Príslušný nórsky orgán oznámil Dozornému úradu opatrenia prijaté na zlikvidovanie nákazy a zabránenie jej rozšíreniu. Dozorný úrad posúdil tieto opatrenia ako primerané.
   Rozhodnutím č. 302/08/COL Dozorný úrad rozhodol, že Nórsko, s výnimkou oblastí uvedených v prílohe k uvedenému rozhodnutiu, by sa v súvislosti s IHN a VHS stále malo uznávať za schválenú kontinentálnu oblasť a schválenú pobrežnú oblasť pre ryby.
   Dňa 8. mája 2012 Nórsko predložilo Dozornému úradu vyhlásenie o štatúte územia bez výskytu VHS a doklady o dohľade a odbere vzoriek, ktoré sa týkali celého jeho územia s výnimkou nórskej časti povodí Grense Jacobselv a rieky Pasvik, riek medzi nimi a prináležiacej pobrežnej oblasti.
   Dozorný úrad v úzkej spolupráci s Európskou komisiou preskúmal vyhlásenie a priloženú dokumentáciu a usúdil, že vyhlásenie spĺňa požiadavky na vyhlásenie o štatúte územia bez výskytu choroby stanovené v smernici 2006/88/ES a rozhodnutí 2009/177/ES.
   Dozorný úrad svojím rozhodnutím č. 259/12/COL postúpil vec Veterinárnemu výboru EZVO, ktorý pomáha Dozornému úradu EZVO. Výbor predložený návrh Dozorného úradu jednomyseľne schválil. V dôsledku toho sú opatrenia stanovené týmto rozhodnutím v súlade s jednomyseľným stanoviskom Veterinárneho výboru EZVO, ktorý pomáha Dozornému úradu EZVO, a konečné znenie textu opatrení zostáva nezmenené.
   Nórsko, s výnimkou nórskej časti povodí Grense Jacobselv a rieky Pasvik, riek medzi nimi a prináležiacej pobrežnej oblasti, by sa teda malo vyhlásiť za územie bez výskytu VHS.
   V súvislosti s IHN nedošlo v Nórsku k žiadnym zmenám. Štatút Nórska týkajúci sa tejto choroby by sa nemal meniť.
   Je potrebné zrušiť rozhodnutie Dozorného úradu č. 302/08/COL a nahradiť ho týmto rozhodnutím,
   PRIJAL TOTO ROZHODNUTIE:
   Článok 1
   Nórsko, s výnimkou nórskej časti povodí Grense Jacobselv a rieky Pasvik, riek medzi nimi a prináležiacej pobrežnej oblasti, sa vyhlasuje za územie bez výskytu IHN.
   Článok 2
   Nórsko, s výnimkou nórskej časti povodí Grense Jacobselv a rieky Pasvik, riek medzi nimi a prináležiacej pobrežnej oblasti, sa vyhlasuje za územie bez výskytu VHS.
   Článok 3
   Rozhodnutie Dozorného úradu EZVO č. 302/08/COL z 21. mája 2008 sa týmto zrušuje.
   Článok 4
   Toto rozhodnutie nadobúda účinnosť 5. júla 2012.
   Článok 5
   Toto rozhodnutie je určené Nórsku.
   Článok 6
   Iba anglické znenie tohto rozhodnutia je autentické.
   
      V Bruseli 5. júla 2012
      
         
            Za Dozorný orgán EZVO
         
         Sverrir Haukur GUNNLAUGSSON
         
            člen kolégia
         
         Florence SIMONETTI
         
            úradujúca riaditeľka
         
      
   
   
      (1)  Ú. v. EÚ L 41, 12.2.2009, s. 32, a dodatok EHS č. 7, 12.2.2009, s. 10.
   
      (2)  Ú. v. EÚ L 328, 24.11.2006, s. 14, a dodatok EHP č. 32, 17.6.2010, s. 1, v islandčine a č. 35, 23.6.2011, s. 44, v nórčine.
   
      (3)  Ú. v. EÚ L 63, 7.3.2009, s. 15.